Utcaművészetek

Az utcaművészet a művészetek egy külön ága (street art), amiben az a jó, hogy a megtekintéséhez nem kell bemenni egy színházba vagy egy múzeumba, hanem bárki láthatja, aki éppen az utcán sétál.

A projektünk célja az volt, hogy népszerűbbé tegyük az utcaművészeteket a fővárosban, valamint, hogy segítséget nyújtsunk azok számára, akik utcazenélni szeretnének. Ha ellátogatunk egy nyugati nagyvárosba, valószínűleg rengeteg utcazenésszel fogunk találkozni, de sajnos Budapesten nagyon sok helyen be van tiltva, vagy csak bonyolult eljárások során megszerzett engedéllyel lehetséges.

Nagyon furcsának tartottuk, hogy ezzel kapcsolatban alig található információ az interneten, ezért létrehoztunk egy weboldalt (utcamuveszet.webnode.com), ahol megtalálható, hogy az egyes kerületekben milyen feltételek mellett lehet utcazenélni, illetve ha kell engedély, akkor hogyan lehet ahhoz a legegyszerűbben hozzájutni. Egyelőre az I. az V. a VI. és a VII. kerületről, illetve a Fővárosi Önkormányzatról találhatunk információkat az oldalon, de ezt folyamatosan bővítjük, ha van rá igény. Fontosnak tartjuk az utcazene mainstream kultúrába való beépülését, ezért a főoldalon megtekinthető különböző utcaművészek hozzánk bejelentett legközelebbi fellépésének helye és ideje.

Az utcaművészetek népszerűsítése érdekében szeretnénk alapítani egy egyesületet (aminek már csak a jogi része van hátra) Magyar Utcaművészek Egyesülete néven, ami különböző fesztiválokat fog szervezni zenészek, táncosok stb. részére. Ez az egyesület nyilvános lesz, mert azt szeretnénk, ha minél több ember csatlakozna hozzánk.